Gisselfeld
Gisselfeld, (1370 Ghyselfel, 1410 Gislæfællæ, af *gisel 'stav' i bet. 'fremspring, odde' og glda. fælle 'rydning'), hovedgård (sædegård) 14 km NØ for Næstved. Gården kendes fra 1300-t. og var i skiftende adelsslægters besiddelse, før den testamenteredes til Gisselfeld Adelige Jomfrukloster, oprettet 1755; dets leder (overdirektør) har siden været et medlem af slægten Danneskiold-Samsøe. På et stort, nyt, stensat voldsted opførtes fra 1547 for Peder Oxe en borg til afløsning for den under Grevens Fejde belejrede og ødelagte Valgestrup. I den trefløjede herreborg på 21/2 etage over en høj kælder er hovedfløjen med tilhørende porttårn mod nord opført 1547-54, efterfulgt af de to lidt lavere sidefløje. En afsluttende spærremur mod syd er retableret med adgang til haven; såvel fløjenes skydeskår og skoldehuller som de blændingsprydede kamtakgavle er bevaret.
Det nuværende Gisselfeld svarer i store træk til det, der stod fuldført ved Peder Oxes død 1575. Ombygninger og restaureringer blev bl.a. foretaget omkring 1690 for Hans Schack, i 1860'erne ved arkitekt J.D. Herholdt og 1911-15 ved Martin Borch. Hovedbygningen rummer bl.a. en værdifuld samling porcelæn og fajance, skænket af Chr. C.S. Danneskiold-Samsøe (1836-1908), samt et portrætgalleri. I den prægtige have, anlagt i engelsk stil, ses bl.a. karpedamme fra Peder Oxes tid samt det såkaldte Paradedrivhus, opført 1876 af J.D. Herholdt og ombygget 1894 af Hans J. Holm. Gisselfeld er en del af godset Gisselfeld Kloster, der omfatter 3850 ha (2010), heraf hovedparten skov.